DARBS AR TEKSTU

Mazā , melnā kleitiņa…

Kokteiļu ballītes sākās 20. gadsimta sākumā ASV “sausā likuma” laikā. Tā kā alkohols tika aizliegts, ballītes ar iedzeršanu notika privātmājās vai slēptos bāros. Tur tika dots grādīgais, spēlēts džezs – vārdu sakot, bija liela jautrība, cilvēki ieradās, lai izpriecātos un izklaidētos.

Protams, šādiem pasākumiem bija nepieciešams speciāls apģērbs: mazāk formāls un grezns, vienlaikus vairāk vieglprātīgs un seksīgs nekā ieturēts un klasisks. Tad arī radās kokteiļkleitiņa: tā tik tikko aizsedz ceļgalus, parasti pašūta pēc jaunākās modes, no dārgiem un izsmalcinātiem audumiem. Tajā varēja dejot čarlstonu, bēgt no policistiem un no rīta atgriezties mājās, uz pleciem uzmetot mēteli.

Pie kokteiļkleitas klāt nāca speciāli aksesuāri: mazītiņas, pērlītēm izšūtas somiņas, kur ielikt tikai naudu, pūdernīcu un cigāru; vaļējas kurpes ar siksniņu kleitas krāsā; gari (līdz elkonim) cimdi; mazītiņa cepurīte. Trīsdesmitajos gados – pateicoties gaumei un Koko Šaneles uzstājībai, mazā melnā kleitiņa kļuva par katras sievietes obligātu garderobes sastāvdaļu.

Mūsdienās kokteiļkleita ir kļuvusi par standarta apģērbu īpašiem gadījumiem (ja nav prasīts ierasties vakarkleitā): korporatīvās ballītes par godu firmas jubilejai, ģimenes svinības, nacionālie svētki vai Jaunā gada sagaidīšana. Šī mazā kleitiņa paredzēta solīdu naktsklubu apmeklējumiem un kazino vai arī randiņam restorānā, bet diez vai būs piemērota diskotēkām, draudzīgām pasēdēšanām, piknikiem vai bērnu ballītēm. Parasti to velk arī oficiālos pasākumos, kas sākas ne ātrāk par 19.00.

Mūsdienās kokteiļkleitai ir jābūt mazai, vienkāršai, tādai, kas lieliski pieguļ un pašūta no laba auduma. Tai nav obligāti jābūt melnai. Stils – elegants un sievišķīgs. Taču nevajadzētu šajā jomā pārcensties, jo tērps ir daļa no svētku protokola. Garums – apmēram līdz ceļgalam (ne zemāk par ikriem un ne augstāk par ceļgalu). Vēl viens svarīgs moments – tā vienmēr ir pašūta no grezna auduma: atlasa, tafta vai zīda. Parasti kokteiļkleitas ir bez piedurknēm un apkakles, tomēr nevajag aizmirst vēl par kādu lietu: jo vairāk kleita ir atklāta apakšā, jo vairāk tai jābūt aizklātai augšā. Tātad tā nedrīkst būt pārāk izaicinoša, līdz ar to – vulgāra.

Vasaras kokteiļkleitiņa – atklātāka, brīva. Parasti pašūta no krāsainiem audumiem – zīda vai šifona. Tradicionālās ziemas krāsas – melna vai sarkana, zila un violeta.

Ļoti svarīgs elements ir kurpes, kā arī zeķbikses. Kurpēm jābūt klasiskas formas, ar slēgtu purngalu un saskaņotām ar kleitas krāsu. Pie kokteiļkleitas ne īpaši būs piemērotas rakstainas vai tīkliņzeķbikses. Somiņai jābūt mazai .